**José Luis Tasende de las Muñecas**, ás veces escrito **José Luis Tassende**, nado en Manzanillo o 15 de xaneiro de 1925 e finado en Santiago de Cuba o 26 de xullo de 1953, foi un revolucionario cubano, de orixe galega, morto no asalto ao cuartel Moncada.

Traxectoria
-----------

### Inicios

Aínda que naceu en Manzanillo, trasladouse logo a Santiago de Cuba, onde seu pai, natural da Coruña, traballaba na Compañía Bacardí. Morto o pai en 1935, a familia emigrou á Habana, onde José Luis (ou Pepe Luis como era coñecido) estudou electromecánica e coñeceu a Fidel e Raúl Castro. Traballou en varias fábricas, onde destacou como líder laboral e vinculouse ao Partido Ortodoxo, no que tamén militaba Fidel. Este propúxolle destapar uns turbios negocios de compras de terreos do presidente Prío Socarrás. Xunto a Pedro Trigo foron aos terreos onde simularon realizar un picnic, tomaron fotos das construcións e publicáronas no diario *Alerta*.

### Asalto ao cuartel Moncada

En 1952, Fulgencio Batista deu un golpe de Estado e Tasende comezou a recibir leccións de tiro, preparándose para seguir os plans revolucionarios de Fidel. O 26 de xullo de 1953, participou xunto a máis dun cento de revolucionarios liderados por Fidel, no asalto ao cuartel Moncada. O exército cubano repeleu o ataque, que resultou un fracaso. Tasende logrou entrar no cuartel pero foi ferido nunha perna. Confundido cun xeneral do exército (polo seu uniforme) foi levado á enfermaría e atendido, ata que uns soldados se deron conta de que era un dos atacantes. Entón foi lanzado da cama e levado ao Hospital Militar. Alí foi fotografado e acto seguido asasinado, sendo o primeiro *moncadista* morto. A súa foto xusto antes de ser executado converteuse nun símbolo da loita antibatistiana.

Vida privada
------------

En 1951 casou con Elita Dubois e un ano despois naceu a súa filla, Temita. sendo Raúl Castro o seu padriño.

Legado
------

Varias institucións levan o seu nome en Cuba, como a Clínica Estomatológica José Luis Tassende en Santiago de Cuba, a Escuela Primaria José Luis Tassende en Puerto Padre, a Escuela Básica Secundaria José Luis Tassende en Santiago de Cuba, a Escuela y Teatro José Luis Tassende en Camagüey ou a Escuela Especial José Luis Tassende de las Muñecas en Cienfuegos.

En 1959, durante o acto de entrega do cuartel Moncada ao Ministerio de Educación, Raúl Castro levantou ante os micrófonos á filla de José Luis, Temita, e dixo: "E hoxe aquí, Temita, mira a obra de teu pai."

Notas
-----

1. ↑  "Entrevista a Pedro Trigo" (en castelán). Consultado o 20 de setembro de 2019.
2. 1 2  "Reseñas biográficas de figuras significativas en la historia de Cuba" (PDF). *www.eumed.net* (en castelán). Consultado o 20 de setembro de 2019.
3. 1 2  "Símbolo del martirilogio moncadista" (en castelán). 24 de xullo de 2019. Consultado o 20 de setembro de 2019.
4. ↑  "Los cuatro fotógrafos del Moncada". *Granma* (en castelán). 25 de xullo de 2017. Consultado o 20 de setembro de 2019.
5. ↑  "El primer moncadista asesinado" (en castelán). 13 de agosto de 2013. Consultado o 20 de setembro de 2019.
6. ↑  "Clínica Estomatológica Jose Luis Tassende" (en castelán). Arquivado dende o orixinal o 31 de xullo de 2019. Consultado o 20 de setembro de 2019.
7. ↑  "Escuela Primaria José Luis Tassende (Puerto Padre)". *EcuRed* (en castelán). Consultado o 20 de setembro de 2019.
8. ↑  "Escuela Secundaria Básica "José Luis Tassende"". *www.unesco.org* (en castelán). Consultado o 20 de setembro de 2019.
9. ↑  "Escuela y Teatro José Luis Tasende (camagüey)". *EcuRed* (en castelán). Consultado o 20 de setembro de 2019.
10. ↑  "Escuela Especial José Luis Tassende de las Muñecas". *EcuRed* (en castelán). Consultado o 20 de setembro de 2019.
11. ↑  Núñez Jiménez, Antonio (1982). *En marcha con Fidel* (en castelán). Grupo Editorial RA-MA. ISBN 978-95-90617-05-8.

Véxase tamén
------------

### Outros artigos

* Revolución Cubana

### Ligazóns externas

* José Luis Tasende en EcuRed *(en castelán)*.
* Reportaxe sobre José Luis Tasende en Youtube *(en castelán)*.